पाएं अपने शहर की ताज़ा ख़बरें और फ्री ई-पेपरडाउनलोड करें
जोधपुर । मुख्यमंत्री निशुल्क दवा योजना के तहत आने वाली सभी दवाइयों की आपूर्ति नहीं होने से लोगों को परेशानी हो रही है। एमडीएम अस्पताल में पिछले कई दिनों से ग्लूकोज (आरएल) सहित इमरजेंसी में काम आने वाली दवाइयां नहीं होने से लोगों को बाहर से खरीदनी पड़ रही हैं। खास बात यह है कि अब पूर्व की तरह अस्पताल प्रबंधन सीधे दवाई नहीं खरीद सकता।
उसे आवश्यक दवाइयों की सूची बनाकर सीएमएचओ के अधीन ड्रग हाउस भेजनी पड़ती है। वहां से एनओसी मिलने पर ही खरीद के आदेश दिए जाते हैं। इस प्रक्रिया में एक से दो दिन लग जाते हैं। इस विलंब का खामियाजा मरीज भुगत रहे हैं। वर्तमान में आरएल के अलावा आई ड्रॉप, मेनीटॉल, बी कॉम्पलेक्स टैबलेट सहित अन्य दवाइयों की कमी चल रही है। अस्पताल अधीक्षक डॉ. दिलीप कच्छवाह का कहना है कि हमने एनओसी के लिए दवाइयों की सूची भेजी है। एनओसी मिलते ही खरीद के आदेश जारी होंगे।
एक की जगह तीन इंजेक्शन
अस्पतालों में दवाइयों की निर्धारित डोज नहीं मिलने पर कई मरीजों को एक की जगह दो
टैबलेट लेनी पड़ती है। उम्मेद अस्पताल में प्रसूता व नवजात के ब्लड ग्रुप में बदलाव के चलते प्रसव के बाद लगने वाली एनटीडी इंजेक्शन की निर्धारित डोज नहीं होने से तीन इंजेक्शन लगाने पड़ रहे हैं। दरअसल प्रसव के बाद 300 एमसीजी का एनटीडी इंजेक्शन लगाया जाता है, लेकिन अस्पताल में 100 एमसीजी के इंजेक्शन हैं। इस कारण तीन लगाने पड़ रहे हैं। अधीक्षक डॉ. नरेंद्र छंगाणी का कहना है 300 एमसीजी के इंजेक्शन आ गए हैं, क्लीरिएंस मिलते ही आपूर्ति हो जाएगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn